Prekonali ste COVID-19? Tieto príznaky sa objavia u viac ako tretiny ľudí, ktorí sa zotavili z nákazy
- Autor: © Zoznam/
- Zdroj: ČTK
- Nahlásiť chybu
Autori štúdie zaznamenali najmenej jeden príznak dlhého covidu u 37 percent z 270 000 ľudí tri až šesť mesiacov od nákazy. Mnohí z nich podľa vedcov trpia viacerými symptómami naraz. Výskumu sa zúčastnili prevažne Američania. Pretrvávajúce príznaky sú podľa vedcov častejšie u ľudí, ktorí boli po nákaze koronavírusom hospitalizovaní a nepatrne aj u žien. Osoby, ktoré museli byť hospitalizované, častejšie trpia kognitívnymi problémami, ako je tzv. mozgová hmla a únava v porovnaní s tými, ktorí chorobu prekonali doma. U ľudí, ktorí nevyžadovali odbornú starostlivosť, sú častejšie bolesti hlavy. Okrem toho je väčšia pravdepodobnosť kognitívnych problémov a dýchacích ťažkostí po covide-19 u starších osôb a mužov. Ženy po ochorení častejšie trápia bolesti hlavy, žalúdočné ťažkosti, úzkosti a depresie.
"Musíme identifikovať mechanizmy, ktoré stoja za rôznymi symptómami a ovplyvňujú preživších. Tieto informácie sú zásadné, ak máme predchádzať zdravotným dôsledkom choroby COVID-19 alebo ich účinne liečiť," povedal hlavný autor štúdie Paul Harrison z Oxfordskej univerzity.
Štúdia skúmala aj dlhodobé príznaky u ľudí, ktorí sa zotavili z chrípky. Jej autori zistili, že môžu takisto trpieť symptómami ešte dlhý čas po tom, ako prekonali infekciu, ale v oveľa menšej miere než ľudia, ktorí prekonali covid. U tých sa pretrvávajúce príznaky objavujú o asi 50 percent častejšie.